PATVIRTINTA

Tauragės rajono savivaldybės

visuomenės sveikatos biuro direktoriaus

2018 m. kovo 19 d. įsakymu Nr. V-10

**TAURAGĖS RAJONO SAVIVALDYBĖS VISUOMENĖS SVEIKATOS BIURO KORUPCIJOS PREVENCIJOS PROGRAMA 2018-2020 M.**

**I SKYRIUS**

**BENDROSIOS NUOSTATOS**

1. Korupcijos prevencijos Tauragės rajono savivaldybės visuomenės sveikatos biure programos (toliau - Programa) paskirtis – užtikrinti nuolatinį, veiksmingą ir nuoseklų korupcijos prevencijos ir

kontrolės priemonių planavimą ir įgyvendinimą, šalinant korupcijos Tauragės rajono savivaldybės visuomenės sveikatos biure (toliau – Biure) prielaidas, ugdant darbuotojų bei visuomenės nepakantumą korupcijai.

2. Programa parengta vadovaujantis Lietuvos Respublikos korupcijos prevencijos įstatymu, Lietuvos Respublikos nacionaline kovos su korupcija 2015-2025 metų programa, patvirtinta Lietuvos Respublikos Seimo 2015 m. kovo 10 d. nutarimu Nr. XII-1537 „Dėl Lietuvos Respublikos nacionalinės kovos su korupcija 2015-2025 metų programos patvirtinimo“, Lietuvos Respublikos nacionalinės kovos su korupcija 2015-2025 metų programos įgyvendinimo 2015-2019 metų tarpinstituciniu veiklos planu, patvirtintu Lietuvos Respublikos Vyriausybės 2015 m. birželio 17 d. nutarimu Nr. 648 „Dėl Lietuvos Respublikos nacionalinės kovos su korupcija 2015-2025 metų programos įgyvendinimo 2015-2019 metų tarpinstitucinio veiklos plano patvirtinimo“, Lietuvos Respublikos viešojo administravimo įstatymu, Lietuvos Respublikos viešųjų ir privačių interesų derinimo valstybinėje tarnyboje įstatymu, Lietuvos Respublikos Vyriausybės 2002 m. spalio 8 d. nutarimu Nr. 1601 „Dėl korupcijos rizikos analizės atlikimo tvarkos patvirtinimo“, Lietuvos Respublikos Vyriausybės 2004 m. gegužės 19 d. nutarimu Nr. 607 „Dėl padalinių ir asmenų, valstybės ir savivaldybių įstaigose vykdančių korupcijos prevenciją ir kontrolę, veiklos ir bendradarbiavimo taisyklių patvirtinimo“, Specialiųjų tyrimų tarnybos direktoriaus 2011 m. gegužės 13 d. įsakymu Nr. 2-170 „Dėl Valstybės ar savivaldybių įstaigų veiklos sričių, kuriose egzistuoja didelė korupcijos pasireiškimo tikimybė, nustatymo rekomendacijų patvirtinimo“ ir kitais teisės aktais, reglamentuojančiais korupcijos prevencijos veiklą.

3. Šia Programa siekiama ugdyti darbuotojų ir visuomenės nepakantumą korupcijai, aktyviai remti korupcijos prevencijos priemonių įgyvendinimą Biure, todėl rengiamos korupcijos prevencijos priemonės planuojamos nuoseklios, visapusiškos ir ilgalaikės.

4. Programoje vartojamos sąvokos:

4.1. Korupcija – bet koks asmenų, dirbančių valstybės tarnyboje, valstybės politiko, teisėjo, valstybės pareigūno, valstybės tarnautojo ar kt. jam prilyginto asmens elgesys, neatitinkantis jiems suteiktų įgaliojimų ar nustatytų elgesio standartų, ar tokio elgesio skatinimas siekiant naudos sau ar kitiems asmenims ir taip pakenkiant piliečių ir valstybės interesams;

4.2. Korupcinio pobūdžio nusikalstamos veikos – kyšininkavimas, prekyba poveikiu, papirkimas, kitos nusikalstamos veikos, jeigu jos padarytos viešojo administravimo sektoriuje arba teikiant viešąsias paslaugas, siekiant sau ar kitiems asmenims naudos: piktnaudžiavimas tarnybine padėtimi arba įgaliojimų viršijimas, piktnaudžiavimas oficialiais įgaliojimais, dokumentų ar matavimo priemonių suklastojimas, sukčiavimas, turto pasisavinimas ar iššvaistymas, tarnybos paslapties atskleidimas, komercinės paslapties atskleidimas, neteisingų duomenų apie pajamas, pelną ar turtą pateikimas, nusikalstamu būdu įgytų pinigų ar turto legalizavimas, kišimasis į valstybės tarnautojo ar viešojo administravimo funkcijas atliekančio asmens veiklą ar kitos nusikalstamos veikos, kai tokių veikų padarymu siekiama ar reikalaujama kyšio, papirkimo arba nuslėpti ar užmaskuoti kyšininkavimą ar papirkimą;

4.3. Korupcijos prevencija – korupcijos priežasčių, sąlygų atskleidimas ir šalinimas sudarant bei įgyvendinant atitinkamų priemonių sistemą, taip pat poveikis asmenims siekiant atgrąsinti nuo korupcinio pobūdžio nusikalstamų veikų darymo.

5. Už korupcijos prevenciją ir Programos įgyvendinimą Biure atsako Biuro direktoriaus įsakymu paskirtas asmuo.

6. Programa įgyvendinama pagal Programos įgyvendinimo priemonių planą, kuris nustato įgyvendinimo priemones, jų vykdymo terminus bei vykdytojus ir yra neatskiriama šios Programos dalis. Už konkrečių Programoje numatytų priemonių įgyvendinimą pagal kompetenciją atsako Programos įgyvendinimo priemonių plane nurodytas darbuotojas.

**II SKYRIUS**

**APLINKOS ANALIZĖ**

7. Biuro aplinkos analizė atliekama vadovaujantis institucinio strateginio planavimo aplinkos analizės principais ir apima išorinių ir vidinių veiksnių, grėsmių ir galimybių analizę.

8. Biuras įgyvendina šias priemones, kurios padeda kovoti su korupcija:

8.1. Biuro interneto puslapyje skelbiamos Tauragės rajono savivaldybės visuomenės sveikatos biuro darbuotojų, susidūrusių su galima korupcinio pobūdžio veika, elgesio taisyklės;

8.2. Biuro darbuotojai pasirašytinai supažindinami su Darbuotojų, susidūrusių su galima korupcinio pobūdžio nusikalstama veika, elgesio taisyklėmis.

8.3. Programos įgyvendinimo laikotarpiu Biuro interneto puslapyje skelbiama informacija apie numatomus vykdyti viešuosius pirkimus, paskelbtos viešųjų pirkimų taisyklės, CVP IS informacinėje sistemoje viešinama informacija apie atliktus viešuosius pirkimus;

8.4. informacija apie laisvas darbo vietas skelbiama Biuro interneto puslapyje skiltyje „Darbo pasiūlymai“.

**III SKYRIUS**

**PROGRAMOS TIKSLAS, UŽDAVINIAI IR VERTINIMO KRITERIJAI**

9. Programos tikslas – užtikrinti veiksmingos ilgalaikių antikorupcinių priemonių sistemos veikimą Biure, didinti Biuro darbuotojų atsparumą korupcijai.

10. Korupcijos prevencijos srityje siekiama nustatyti korupcijos priežastis, sąlygas ir jas šalinti.

11. Antikorupcinio informavimo srityje siekiama plėtoti antikorupcinį švietimą, į antikorupcinę veiklą įtraukti darbuotojus ir visuomenę.

12. Programos uždaviniai yra šie:

12.1. formuoti ir vykdyti kryptingą korupcijos prevencijos politiką Biure, užtikrinti numatytų programos įgyvendinimo priemonių įvykdymą;

12.2. šviesti ir informuoti darbuotojus ir visuomenę apie Biure vykdomą antikorupcinę veiklą;

12.3. didinti darbuotojų patikimumą, lojalumą, sąmoningumą, principingumą, motyvuojant juos neimti, neduoti kyšio, pranešti apie korupciją;

12.4. užtikrinti efektyvią korupcijos prevencijos ir priežiūros vykdymo ir kontrolės sistemą;

12.5. užtikrinti informacijos apie Biure teikiamas paslaugas viešumą, skaidrumą ir atskaitingumą;

12.6. užtikrinti viešųjų pirkimų skaidrumą.

13. Programos rezultatyvumas nustatomas vadovaujantis kiekybės ir kokybės kriterijais:

13.1. įvykdytų ir neįvykdytų Programos įgyvendinimo priemonių skaičiumi;

13.2. Programos priemonių įgyvendinimu nustatytais terminais;

13.3. pranešimų ir skundų apie galimas korupcinio pobūdžio nusikalstamas veikas skaičiumi ir jų santykiu;

13.4. pravestų antikorupcinių mokymų skaičiumi;

13.5. antikorupciniuose renginiuose dalyvavusių asmenų skaičiumi.

**IV SKYRIUS**

**ĮSTAIGOS VEIKLOS SRITYS, KURIOSE GALIMA KORUPCIJOS PASIREIŠKIMO TIKIMYBĖ**

14. Biure nustatytos šios sritys, kuriose egzistuoja didelė korupcijos pasireiškimo tikimybė:

14.1. prekių, paslaugų ir darbų viešieji pirkimai;

14.2. racionalus ir tikslinis Biuro lėšų panaudojimas;

14.3. nelegalus mokėjimas ar reikalavimas mokėti už paslaugas, apmokamas iš valstybės biudžeto ar PSDF lėšų;

14.4. neskaidrus darbuotojų įdarbinimas, nesilaikant nediskriminavimo principo ir vienodų konkurencijos sąlygų;

14.5. dėl santykinai mažo darbuotojų atlyginimo, naujų profesinių galimybių privačiame ir valstybiniame sektoriuje, sunku įstaigoje išlaikyti aukštos kvalifikacijos personalą ir rasti naujų specialistų. Mažas sveikatos priežiūros darbuotojų darbo užmokestis lemia profesijos keitimą, kito ar papildomo darbo ieškojimą, dėl ko galimas darbo laiko dubliavimasis keliose darbo vietose.

**V SKYRIUS**

**PROGRAMOS ĮGYVENDINIMAS, FINANSAVIMAS, VERTINIMAS, ATSKAITOMYBĖ IR ATNAUJINIMAS**

15. Už korupcijos prevencijos politikos įgyvendinimą ir kontrolę, įskaitant šios Programos nuostatų vykdymą, yra atsakingas Biuro direktoriaus įsakymu paskirtas asmuo.

16. Atsakingas asmuo kasmet išnagrinėja Programos nuostatas bei įgyvendinimo priemones ir prireikus atitinkamai koreguoja Programą ir informuoja Biuro direktorių apie planuojamas naujas priemones Programai įgyvendinti.

17. Programa vykdoma iš Biuro biudžeto lėšų.

18. Atsižvelgiant į antikorupcinių teisės aktų pakeitimus, kompetentingų institucijų ir asmenų išvadas ir rekomendacijas, sociologinių tyrimų rezultatus, kitą reikšmingą informaciją, programa gali būti keičiama.

19. Pasibaigus Programos laikotarpiui Programa atnaujinama iki metų antrojo ketvirčio pabaigos.

20. Programos įgyvendinimo ataskaita viešai paskelbiama Biuro interneto puslapyje.

**VI SKYRIUS**

**PROGRAMOS PRIEDAI**

21. Tauragės rajono savivaldybės visuomenės sveikatos biuro 2018-2020 metų korupcijos prevencijos programos įgyvendinimo priemonių planas (Priedas Nr. 1).

22. Tauragės rajono savivaldybės visuomenės sveikatos biuro darbuotojų, susidūrusių su galima korupcinio pobūdžio nusikalstama veika, elgesio taisyklės (Priedas Nr. 2).